**Dôvodová správa**

1. **Všeobecná časť**

Návrh zákona, ktorým sa dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu zákona je zverejnenie registra diskvalifikácií na webe.**

Zákonom č. 87/2015 Z. z. bol do slovenského právneho poriadku zavedený register diskvalifikácií. Tento krok možno vo všeobecnosti označiť za významný posun v procese skvalitnenia podnikateľského prostredia a vzhľadom na pozitívne vnímanie tohto inštitútu naprieč politickým spektrom možno už dnes povedať, že register diskvalifikácií má trvalé miesto v našom právnom poriadku bez ohľadu na to, či vláda bude v budúcnosti ľavicová alebo pravicová. Pridanú hodnotu registra diskvalifikácií však významne znižuje skutočnosť, že parlamentná väčšina v procese schvaľovania právnej úpravy registra diskvalifikácií zamietla pozmeňujúci návrh, aby údaje z registra diskvalifikácií boli dostupné na webe. Finančné nároky, ktorými na pôde Národnej rady prekladateľ vládneho návrhu odôvodňoval neakceptovanie uvedeného pozmeňujúceho návrhu, nemôžu byť podľa názoru predkladateľov argumentom na odmietnutie myšlienky zverejňovania registra diskvalifikácií na verejne dostupnom webovom sídle ústredného portálu verejnej správy. Zriaďovacie a prevádzkové náklady na technickú realizáciu tohto zámeru sú doslova minimálne a v makroekonomickom meradle úplne zanedbateľné.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, životné prostredie, informatizáciu spoločnosti ani sociálne vplyvy. Návrh zákona bude mať pozitívny vplyv na podnikateľské prostredie.

**B. Osobitná časť**

**K čl. I**

**K bodu 1**

Navrhuje sa, aby register diskvalifikácií bol verejne prístupný s tým, že dátum narodenia ani rodné číslo vylúčenej osoby zverejnené nebudú.

**K bodu 2**

Navrhuje sa doplnenie znenia poznámok pod čiarou.

**K čl. II**

V záujme poskytnutia dostatočného časového priestoru na technickú prípravu umiestnenia registra diskvalifikácií na web, navrhuje sa dátum účinnosti na 1. januára 2017.